《送李去病赴召》
宋代·郭印

五岳四渎今异方，东西南北衣冠乡。
巽维久挽六龙驾，江浙人物无遁藏。
参井之区最遐僻，步武难依日月光。
吾皇侧席伫贤俊，紫泥屡下勤搜扬。
蜀士肯来天颜喜，一一引对罗周行。
鸟群鸾凤夐超诣，台阁禁从森翱翔。
君今再召欻幡改，爱主忧民心未忘。
波澜浩荡江湖阔，忠信唯将一苇航。
十年世故已熟讲，不到帝所难铺张。
当今国病入骨髓，愿君审处囊中方。
参苓芝术固美矣，瞑眩之药方为良。
扁鹊名世解说死，华佗活人须浣肠。
君其持此拯危急，祛除痼疾针膏盲。
一身安荣岂足道，要与四海同康强。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。